Predkladacia správa

	Návrh zákona o lobingu a o doplnení niektorých zákonov predkladá podpredseda vlády a minister spravodlivosti Daniel Lipšic na základe Programového vyhlásenia vlády SR. Vláda SR sa vo svojom programovom vyhlásení v časti II. 1. Demokratický štát zaviazala prijať zákon upravujúci pravidlá lobingu.

Právna úprava profesionálneho lobingu, t. j. podnikania v oblasti ovplyvňovania rozhodovacích procesov v slovenskom právnom poriadku absentuje. Existujú len nepriame úpravy lobingu, ktorých cieľom je zamedziť alebo postihnúť korupčné správanie aj v rámci rozhodovacích procesov, ako aj zákonné úpravy v oblasti konfliktu záujmov či povinností štátnych zamestnancov pri výkone ich povolania. Existujú tiež úpravy, ktoré ustanovujú podmienky a spôsob vstupu verejnosti do pripomienkového konania k návrhom predkladaným na rokovanie vlády Slovenskej republiky a možnosť verejnosti zúčastniť sa v určitej miere na prerokúvaní návrhov zákonov v Národnej rade Slovenskej republiky. Neexistuje však právna úprava, ktorá by regulovala lobing, vykonávaný ako podnikanie.

Predkladaný návrh zákona má za cieľ v prvom rade ustanoviť právnu reguláciu lobingu ako podnikateľskej činnosti, ktorá predstavuje legitímny spôsob komunikácie medzi orgánmi, resp. predstaviteľmi verejnej moci a lobistami, ktorí presadzujú záujmy tak podnikateľskej sféry, ako aj iných skupín spoločnosti. Základným prvkom tejto regulácie má byť transparentnosť predmetných vzťahov a ustanovenia oblastí, v ktorých je a v ktorých nie je lobing prípustný. Návrh zákona následne ustanovuje povinnosti lobistov ako aj povinnosti a zákazy pre verejných funkcionárov, ktorí sú vystavení lobingu spolu s ustanovením sankcií za porušenie týchto povinností a zákazov.

Vplyv, resp. dopady prijatia návrhu zákona sú vyjadrené v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Návrh zákona bude predmetom rokovania Rady hospodárskeho a sociálneho partnerstva 27. mája 2005. Legislatívna rada vlády SR prerokuje návrh zákona 31. mája 2005.

Návrh zákona bol predmetom riadneho medzirezortného pripomienkového konania, ktorého vyhodnotenie je súčasťou tohto materiálu. Po uskutočnení rozporových konaní sa návrh predkladá s rozpormi.